Tvö sigursælustu lið bikarkeppni kvenna í fótbolta mætast í úrslitum Mjólkurbikarsins í dag. Valur og Breiðablik, sem bæði státa af 13 bikarmeistaratitlum, berjast um bikarinn á Laugardalsvelli í dag.
Valskonur fóru síðast í bikarúrslit fyrir áratug síðan en Breiðablik hefur á þeim tíma unnið bikarinn fjórum sinnum, og er ríkjandi bikarmeistari. Valskonur eru hins vegar ríkjandi Íslandsmeistarar og sem stendur í efsta sæti deildarkeppninnar, fjórum stigum á undan Breiðabliki. Margrét Lára Viðarsdóttir verður annar sérfræðinganna í upphitun RÚV fyrir leikinn, sem hefst klukkan fjögur.
Þetta eru tvö stórveldi í kvennaknattspyrnunni og tvö sigursælustu lið síðari ára þannig að þetta er alger draumaúrslitaleikur,
Þannig að ég reikna með að þetta verði mjög jafn og spennandi leikur,
Sagði Margrét Lára. Upphitun fyrir leikinn hefst klukkan korter yfir þrjú á RÚV. Og karlalandslið Íslands í körfubolta mætir Úkraínu í undankeppni HM 2023 í kvöld. Ísland lék fyrsta leikinn í þessum lokahnykk undankeppninnar gegn heimsmeisturum Spánar ytra á miðvikudaginn og tapaði með þrjátíu stigum. Íslenska liðið mætir Spáni, Úkraínu og Georgíu heima og að heiman og þrjú efstu liðin af sex fara á HM. Ísland er sem stendur í fjórða sæti riðilsins með jafnmörg stig og Georgía, og hver leikur því afar mikilvægur.
Úkraína er með hörkugott lið og er með leikmenn frá bestu deildum í heimi. Sérstaklega eru þeir með stóra menn og tvo minni sem eru hörkugóðir og við þurfum að finna leið til að stoppa þá. Við þurfum að spila góða liðsvörn, taka vel á því og vera með gott sjálfstraust í sókninni.
Reyna bara að skjóta öllu og hafa trú á því."
Sagði Tryggvi Snær Hlinason landsliðsmaður í körfubolta. Leikurinn hefst klukkan átta og verður sýndur beint á RÚV 2. Upphitun hefst tuttugu mínútum fyrr.
Íslenska karlalandsliðið í körfubolta mætir Úkraínu í kvöld í mikilvægum leik í undankeppni HM. Þá berjast ríkjandi bikarmeistarar og ríkjandi Íslandsmeistarar um bikarmeistaratitil kvenna á Laugardalsvelli í dag.